**Curriculum vitae**

**на театралната франкофонска трупа на 35 СУ „Добри Войников”**

 **„*Ле Страпонтен*” (« *Les Strapontins »*)**

**2017 г.**

**Основана:** месец септември 1996 г. Първо участие в Международен ученически театрален фестивал през учебната 1996/1997 г. в Бургас.

**Основатели и ръководители:** Николета Тодорова и Юлия Минкова – учителки по френски език в 35 СУ „Добри Войников”.

**Режисьори:** Йордан Биков (Даката) - 17 години и Любомир Сапунджиев – от 4 години (бивш „Страпонтен”).

**Гост помощник-режисьор:** Илина Перянова (бивш „Страпонтен”).

**Сценографи:** над **10** – студенти сценографи от НБУ; Цвета (бивш „Страпонтен”); понастоящем Михаела Михайлова - студентка сценограф.

**Общ брой млади актьори, бивши и настоящи, участвали в трупата** (бивши и настоящи „Страпонтени”) - **200**.

**Участия в международни театрални фестивали: 30**, от които 21 международни ученически франкофонски театрални фестивали (FITSF)в България – в градовете Стара Загора, Варна, Пловдив, Бургас, Банкя; 4 за възрастни – 3 във Варна, „Варненско лято”; 1 в София „Малък сезон”; 5 в чужбина – в градовете Истанбул « Festival des festivals »; Тулуза „XXII Международен фестивал за деца и младежи” и 3 в Арад, Румъния „Амифран”.

 **Участия в културно-езикови театрални обмени: 2**, 1 във Вик-ан-Бигор (Франция) и 1 в Истанбул.

**Поставени и изиграни пиеси: 21** - ето някои заглавия : « Le médecin et la mort », « Nous, les moineaux », « Ça n’a pas de sens », « Le petit Bouddha », « Pique-nique en temps de bataille », « La cantatrice chauve », « Qui tuer ? », « Tartuffe », « Cidrolatique », « Il y a de ça bien longtemps », « Poquelinade », « Don Quichuchote », « Romeo et Juliette », « La révolte des valets », « L’Odyssée », « Jeux de l’après-midi », « Le monstre », « Sous contrôle », « Problème à une inconnue ».

**Автори:** 8адаптации на Пиер Помес, Йордан Радичков, Жан Тардьо, Раймонд Дeвос, Южен Юнеско, Молиер, Омир, Мигел де Сервантес, Шекспир, Рома Майо, Агота Кристоф, Фредерик Зонтаг, Людмила Разумовская.

**Финансиране:** Училищното настоятелство на 35 СУ „Добри Войников”, директори, родители, спонсори, режисьори, сценографи, учители, ученици.

**Участия в училищни базари: 8** коледни и **1** великденски в помощ на Училищното настоятелство.

**Награди: 14** маски, **1** награда на публиката, **1** плакет, множество грамоти, дипломи и др., но най-значимата награда за трупата, по случай 20 годишнината от нейното основаване е **Почетният знак за особени заслуги към 35 СУ „Добри Войников”,** връчен от директора, г-жа Анна Калчева.

 **Маски, спечелени от участия в 21 международни ученически франкофонски театрални фестивали (FITSF) в България:** 3 златни, 3 сребърни, 2 бронзови, 2 специални награди на журито, 1 за млада надежда (Антония Телбизова 9д клас), 1 за отлично владеене на езика на Молиер (Камен Златанов 10д клас), 2 за най-добра мъжка роля (Денислав Стоев 10д клас и Стефан Чолаков 11д клас).

**С какво сме допринесли за българската култура? -** 3 професионални актьори, 2 режисьори, 1 сценограф, 1 осветител в театър.

**Откъде идва името на театралната франкофонска трупа на 35 СУ „Добри Войников” ?**– това е неизменният декор, пропътувал цяла България, пътешествал 2 пъти до Франция, 2 пъти до Истанбул и 3 пъти до Арад, старите дървени степери от малкия физкултурен салон, където репетираме, кръстени от нас **«** ***Les Strapontins »*** (***„Ле Страпонтен*”**), макар, че в превод от френски език означава „*допълнително столче в театъра*”.

**Какво ни дават участието и животът в трупата?** - много работа върху произношението, лексиката, познания за авторите на текстовете, за епохите и разбира се шестица по театрално творчество на френски език в дипломата. Благодарение на нашите режисьори се научихме как да се държим на сцената, почувствахме се като истински актьори. Но може би най-важното е приятелството. Как ще забравим безсънните нощи по време на фестивалите, пътуванията, сълзите на радост, гняв или разочарование, сбирките по таваните и кафенетата, посещенията на спектакли, печенето на сладкиши за коледните и великденските базари!